Predkladacia správa

Návrh zákona, ktorým sa mení a dopĺňa zákon č. 313/2001 Z. z. o verejnej službe v znení neskorších predpisov sa predkladá na základe úlohy A. 13.  uznesenia vlády Slovenskej republiky  k zmenám legislatívnych noriem podmieňujúcich návrh štátneho rozpočtu na rok 2003. 
V  bode A.13. tohto uznesenia bolo ministrovi práce, sociálnych vecí a rodiny uložené predložiť na rokovanie vlády návrh novely zákona č. 313/2001 Z. z. o verejnej službe v znení neskorších predpisov so zámerom neuplatniť v roku 2003 polovicu ďalšieho platu a posunúť termín účinnosti novelizovaného § 19 zákona, schváleného  zákonom č. 131/2002 Z. z. a zákonom č. 408/2002 Z. z.  od 1. septembra 2003. 

Riešenie problémov súvisiacich s prípravou návrhu štátneho rozpočtu na rok 2003 v období, keď sa prijali viaceré opatrenia zamerané na stabilizáciu ekonomiky, si vyžaduje o. i. upraviť aj podmienky odmeňovania zamestnancov pri vykonávaní verejnej služby. 

Predkladaným návrhom sa navrhuje, aby sa v roku 2003 zamestnancom verejnej služby neposkytol ďalší plat vo výške 0,5 funkčného platu. Ďalej sa navrhuje posunúť účinnosť ustanovenia § 19 zákona, ktoré bolo novelizované horeuvedenými zákonmi.  Ustanovenie, ktorým sa v predmetných novelách upravil spôsob určenia tarifných platov podľa osobitných stupníc platových taríf vymenovaným skupinám zamestnancov, by malo nadobudnúť účinnosť od 1. septembra 2003. 

Zákon by mal nadobudnúť účinnosť 1. januára 2003 zároveň s účinnosťou zákona o štátnom rozpočte na rok 2003. 
	
Návrh zákona nezakladá zvýšené nároky na štátny rozpočet, na rozpočty vyšších územných celkov a  obcí a nebude mať dopad na zamestnanosť a na tvorbu pracovných miest.
	
Vláda uložila vypracovať návrh zákona mimo plánu legislatívnych úloh vlády Slovenskej republiky. Pripomienkové konanie sa z dôvodu naliehavosti  neuskutočnilo.